Bétera acollirà 2 grans concerts en el marc del 2n Congrés Internacional de Flauta el 15 i 16 de febrer
11 de febrer de 2025

En el primer concert, dissabte 15, els protagonistes seran dos solistes internacionals participants en el Congrés, Mathilde Calderini i Paul Edmund-Davies, juntament amb els prestigiosos pianistes Madarys Morgan i Fuminori Tanada.

En el segon concert, programat per al diumenge 16, participarà l'Orquestra de flautes del II Congrés Internacional de Flauta de Bétera dirigida per Óscar de Manuel, els solistes internacionals i el professorat del congrés amb la pianista Madarys Morgan i el guitarrista Javier Salazar.

Les dues jornades del Congrés Internacional de Flauta de Bétera tindran com a colofó dos grans concerts a l'Auditori de la Casa de la Cultura el dissabte 15 i diumenge 16 de febrer. En aquests concerts, en els quals la regidoria de Cultura de l'Ajuntament de Bétera col·labora activament, participaran el dia 15 els dos solistes internacionals en un recital amb piano i el dia 16 tots els docents del congrés amb la pianista Madarys Morgan, el guitarrista Javier Salazar i l'orquestra de flautes del Segon Congrés Internacional de Flauta de Bétera.

En poc més d'una setmana Bétera tornarà a ser l'epicentre del món flautista amb la celebració d'aquest Congrés. Un esdeveniment, que segons l'Alcaldessa de Bétera, Elia Verdevío, “és una mostra de la nostra aposta per la cultura i la música, tan important i tan arrelada en el nostre municipi. A més, compta amb un excel·lent nivell donada la participació de dos grans solistes internacionals com són Mathilde Calderini i Paul Edmund-Davies, els qui estaran acompanyats per la coneguda pianista Madarys Morgan. També cal ressenyar, la singularitat de l'aclamat flautista flamenc Óscar de Manuel i el seu guitarrista Javier Salazar. Sens dubte, al costat de l'inigualable claustre de professors faran que aquest Congrés sigui inoblidable per als més de 70 participants inscrits”.

Mentrestant, el regidor de Cultura, Manuel Chover, ha volgut “animar als veïns i veïnes de Bétera a assistir a aquests dos concerts que estem segurs que no defraudaran a ningú donat el gran nivell d'aquesta segona edició”.

“Aquest II Congrés de Flauta compta amb solistes i professors de prestigi a tot el món, la qual cosa demostra el compromís de l'àrea de Cultura amb el desenvolupament de joves músics i la seua aposta per consolidar-lo com a referent a nivell nacional i internacional”, ha continuat Manuel Chover.

El primer dels concerts, que tindrà lloc el dissabte 15 a les 20.00 hores, estarà protagonitzat pels solistes internacionals que participen com a docents en el Congrés, Mathilde Calderini i Paul Edmund-Davies, flautistes molt reconeguts en el panorama internacional, que oferiran un recital de flauta acompanyats pels prestigiosos pianistes Madarys Morgan i Fuminori Tanada. En aquest primer concert, s'interpretaran algunes de les millors obres del repertori per a flauta dels compositors Claude Debussy, Francis Poulenc, Georges Hue, Mel Bonis, Cécile Chaminade i Gabriel Fauré.

Cal subratllar que els dos flautistes que participen en aquest congrés, Mathilde Calderini i Paul Edmund Davies fan una gran activitat pedagògica, fent cursos pels principals conservatoris d'Europa, Àsia i Amèrica. Mathilde Calderini és solista de flauta de l'Orquestra Filharmònica de Radi France i Paul Edmund-Davies ha estat solista de l'Orquestra Simfònica de Londres durant més de 20 anys i professor actualment de Royal Academy of Music de Londres. També actuen com a solistes en prestigioses orquestres i festivals de tot el món, les seues interpretacions han estat aclamades per la crítica internacional i han rebut multitud de premis.

La pianista Madarys Morgan, també ha estat ovacionada per la crítica per les seues interpretacions i és una prestigiosa professora de piano i música de cambra. El pianista Fuminori Tanada és professor de música de cambra i acompanyament de flauta al Conservatori superior de música de París, una institució considerada com de les millors d'ensenyament de flauta de tot el món.

Gran concert de clausura del Congrés

En el gran concert de clausura del Congrés, que tindrà lloc diumenge 16 a les 19.00 hores, participarà tot el professorat, que interpretarà diverses obres amb la pianista Madarys Morgan.

Per part seua, l'aclamat flautista flamenc Óscar de Manuel i el guitarrista Javier Salazar interpretaran alguns temes del mateix Óscar de Manuel i també temes propis d'ell. També pertocarà per a la intervenció d'una orquestra de flautes júnior formada pels més joves d'aquesta gran trobada musical.

Finalment, una orquestra de flautes creada exclusivament en aquest Segon Congrés de Flauta interpretarà alguns temes de música flamenca arreglats per Óscar de Manuel el qual serà el colofó del concert de clausura del Segon Congrés Internacional de Flauta de Bétera.

Els professors interpretaran sols o amb acompanyament de la pianista Madarys Morgan obres de Jaques-Martin Hotteterre, Alesandro Cavicchi, Franz Doppler, W. A. Mozart i Óscar de Manuel. Aquest mateix flautista interpretarà algunes obres pròpies amb el guitarrista Javier Salazar. L'orquestra de flautes del Segon Congrés interpretarà temes arreglats per Óscar de Manuel i participarà tot l'alumnat del Congrés amb el professorat.

En el concert, també participaran dos dels professors de flauta educats en el Centre Artístic Musical de Bétera, Eduard Sánchez i Samuel Muñoz, professionals d'aquest instrument que tornen a reunir-se en aquest magnífic Congrés per a fer classes i fer un concert junts.

Samuel Muñoz Bernardeau és professor del mètode Resonància i Consciència Sensorial i co-solista de l'Orquestra Neubrandenburguer Philarmoniker. Per part seua, Eduard Sánchez és concertista i professor del Conservatori de Música de Barcelona i desenvolupa una intensa carrera concertística i pedagògica per tota Europa.

Gran estrena

A més, en el concert de diumenge hauran dues estrenes mundials de dues obres del famós flautista flamenc Óscar de Manuel: “Despacito Kids” i “Lo Bueno y lo Malo” totes dues obres per a orquestra de flautes.

El ensemble Júnior del II Congrés Internacional de Flauta de Bétera dirigit per Laura Navarro, Pilar del Camp i Neus Sanmartín farà una estrena absoluta de l'obra “Despacito Kids” on els flautistes més xicotets podran gaudir d'aquesta obra i estrenar-la dins del concert de clausura.

“Lo Bueno y Lo Malo” serà estrenada mundialment pels professors d'aquest segon Congrés. Es tracta de dues obres compostes expressament per al Congrés pel flautista i compositor Óscar de Manuel que ha estat guardonat recentment amb el premi de Composició de l'Associació de Flautistes d'Espanya i també guardonat amb el prestigiós Global Flute Excellence Awards amb el premi "compositor de l'any" juntament amb altres destacats compositors.

La participació de l'orquestra de flautes júnior en el concert

En el gran concert de clausura, també participarà la ensemble júnior formada pels assistents més joves en el Congrés. Aquest ensemble estarà dirigit pels 3 flautistes que han preparat les activitats i els tallers dissenyats especialment per als joves participants en el congrés: Neus Sanmartín, professora de flauta i llenguatge musical a l'acadèmia de música de Bétera, l'Eliana i Xulilla; Pilar del Camp, professora a l'acadèmia de Bétera i a l'escola de música d'Alboraia; i Laura Navarro, professora del conservatori de Montcada.

Sobre el II Congrés Internacional de Flauta de Bétera

La Casa de la Cultura i les instal·lacions municipals on té la seua activitat el Centre Artístic Musical acolliran la segona edició del Congrés Internacional de Flauta de Bétera els pròxims 15 i 16 de febrer de 2025. “Aquest Congrés situa a Bétera com a centre musical i flautístic no sols de València, sinó també d'Espanya i amb aquesta segona edició, comença a ser un referent europeu”, destaquen els seus organitzadors.

Durant els dos intensos dies del Congrés, hi haurà màster classes, conferències, tallers, concerts, classes organitzades per als flautistes més xicotets i una exposició de les marques més importants de flauta.

Més informació sobre el congrés i inscripcions

https://www.congresintflautabetera.com

#congresFlautaBetera2025

@congresintflautabetera